E-548/2008

Mál þetta, sem dómtekið var 10. september 2008, var höfðað 15. janúar 2008. Stefnandi er Glitnir banki hf., Kirkjusandi 2, Reykjavík, vegna útibús 545, Fjarðargötu 19, Hafnarfirði. Stefndi er Hafgúan ehf., Stórholti 47, Reykjavík.

Dómkröfur stefnanda eru þær að stefndi verði dæmdur til að greiða stefnanda skuld að fjárhæð 4.490.435 krónur ásamt dráttarvöxtum samkvæmt III. kafla laga nr. 38/2001 frá 10. desember 2007 til greiðsludags. Þá krefst hann krafist málskostnaðar að viðbættum virðisaukaskatti á málflutningsþóknun.

Stefndi krefst þess að hann verði sýknaður af kröfum stefnanda og til vara að kröfur stefnanda verði lækkaðar. Jafnframt krefst hann málskostnaðar og að viðbættum virðisaukaskatti af málflutningsþóknun.

Málavextir:

Í stefnu segir að hinn 2. júní 2005 hafi stefndi stofnað tékkareikning nr. 6716 við útibú stefnanda í Hafnarfirði. Hinn 10. desember 2007 hafi innistæðulausar færslur á reikningnum numið 4.490.435 krónum og reikningnum þá verið lokað. Skuld þessi hafi ekki fengist greidd þrátt fyrir innheimtutilraunir og sé stefnda því nauðsynlegt að höfða mál til greiðslu hennar. Við þingfestingu málsins lagði stefnandi fram útdrátt úr skrám Reiknistofu bankanna til sönnunar kröfum sínum.

Við fyrirtöku málsins hinn 8. apríl 2008 lagði stefnandi fram sem dómskjal, yfirlit með hreyfingum á umræddum reikningi tímabilið 14. mars 2007 til 10. mars 2008.

Aðalkrafa stefnda í greinargerð var að málinu yrði vísað frá dómi, en með úrskurði Héraðsdóms Reykjavíkur, uppkveðnum þann 14. maí 2007 var þeirri kröfu hans hafnað. Í framhaldi af þeim úrskurði var ákveðin aðalmeðferð málsins 10. september 2007. Við upphaf þinghalds þann dag lýsti lögmaður stefnda því yfir að hann legði málið í dóm án málflutnings og var málið þá dómtekið.

Málsástæður og lagarök aðila:

Stefnandi reisir kröfu sína á því að um sé að ræða skuld stefnda vegna innistæðulausra færslna á tékkareikningi að fjárhæð 4.490.435 krónur. Til stuðnings kröfu sinni lagði stefnandi fram við þingfestingu málsins útdrátt úr skrám Reiknistofu bankanna þar sem fram koma upplýsingar um reikningseiganda, stefnda í máli þessu, stofndag reiknings, síðasta hreyfingardag, sem var 10. desember 2007, og enn fremur stöðu reikningsins.

Stefndi hefur í greinargerð sinni ekki uppi efnislegar varnir við kröfu stefnanda, utan þær að stefndi telji sig ekki skulda hina umkröfðu skuld.

Niðurstaða:

Eins og máli þessu er háttað og meðferð þess fyrir dóminum, einkum með hliðsjón af því að stefndi hefur ekki haft uppi efnislegar varnir í málinu, verður dómur lagður á það með hliðsjón af kröfugerð og málatilbúnaði stefnanda. Þar sem kröfur stefnanda eru samrýmanlegar framkomnum gögnum verða þær teknar til greina eins og þær eru fram settar og nánar greinir í dómsorði. Eftir þessum úrslitum verður stefndi dæmdur til að greiða stefnanda málskostnað, sem þykir, meðal annars með hliðsjón af umfangi málsins, hæfilega ákveðinn 250.000 krónur að teknu tilliti til virðisaukaskatts.

Dóminn kvað upp A-kvk-nf M. K-kvk-nf, settur héraðsdómari.

DÓMSORÐ

Stefndi, Hafgúan ehf., greiði stefnanda, Glitni banka hf., 4.490.435 krónur ásamt dráttarvöxtum samkvæmt III. kafla laga nr. 38/2001 frá 10. desember 2007 til greiðsludags og 250.000 krónur í málskostnað.

A-kvk-nf M. K-kvk-nf